钦定古今图书集成/明伦汇编/官常典/第748卷 > 王子美
## 钦定古今图书集成/明伦汇编/官常典/第748卷 > 王子美

按《重庆府志刘道开巴令王子美传》：庚辰之役，余从
棘闱中晤西江舒鲁直，为余言王子美制义之妙，且
曰：“今科必售，非吾辈所及。”会余友丁润生朝栋亦素
称子美能文，心识之，撤棘后，果裒然淡墨矣。余方落
第，独以击气访之，一见握手若宿契然。比秋选得巴
县，子美以地方利病谘余，余备言凋疲状。明年辛巳
正月，余抵里门，子美以二月莅任。巴县故夷地，钱粮
十一万有奇，词讼盈庭，前令无不满载归者。自子美
受事，局面，一更输纳，使自封投柜，耗羡悉蠲。词讼自
上司批问外，片纸不罚，愿请息者听之。于是喧阗之
场化为閴寂之区，草场雀罗萧如也。时王氏倾倪氏，
构成大狱，叩阍者号曰“本头”，凡数十人，附和者又数
倍。罗织平民，倾家破产。翼虎纵横，道路以目。子美一
以清静镇之。德礼所薰，凶焰少戢。日进诸生于庭，与
谈举子业，循循善诱，略无倦色。衙斋积书千百卷，间
以弓矢，暇则学射。谓人曰：“此多事之日，一味赋诗，无
济也。”城陷，贼坐演武场。瑞王陈巡抚、关南道陈𫄸、重
庆知府王行俭及子美。贼问何不早降，陈巡抚齿已
打战，含糊不放语，子美奋然云：“大丈夫死则死矣，乃
向盗贼求活乎？”时暑甚，贼各给茶一盏，子美怒而掷
之，骂不绝口。贼大怒曰：“汝安得速死！”命以钝刀剐之，
凡三日夜后乃绝。故死事诸人中，惟子美为最苦最
烈。余有族子在旁，亲见之，非风闻也。忆子美《文艺》中
有云：“起自儒生，杀人而色不变，为人所杀而色亦不
变。”呜呼！岂虚语哉！贼去重庆后，明年，隘将曾英统兵
至，余乃入城哭子美于演武场，求其尸，不可得，为薄
祭，延羽流诵经以荐之。有祭文一篇及诗一首。文稿
不存。诗云：“臣死封疆职自然，书生文弱亦堪怜。抚臣
有箄惟𢬵命，县令无名只对天。一笑餐刀神合漠，千
秋化碧血归泉。洪都夜冷柴门月，几度凄凉听杜鹃。”
贼随破成都，直指刘之勃从容就义。又有某县令握
刀自刎，阖室举火，灰烬之馀，惟握刀之手不化，与子
美并烈云。